
Egyén és fejlesztés, avagy tréningek az Accor szállodacsoportban

Kulcsszavak: tréning; fejlesztés; hozzáállás
A humán tőkének minden iparágban jelentős szerepe van, de a rohamos technikai fejlődés sok területen egyre jobban kiszorítja az emberi munkaerőt, azonban a turizmus, így a szállodaipar nem működhet sikeresen a humán tőke hozzájárulása nélkül. Egy szálloda lehető legmagasabb színvonalú működéséhez elengedhetetlen, hogy folyamatosan a piaci igényekhez igazodó, a vendégek elvárásait teljesítő személyzet álljon a hotel és vendégei rendelkezésére. Létfontosságú a szállodák számára, hogy az alkalmazottak minden helyzetet megfelelően és kifogástalanul kezeljenek.
Az Accor körültekintően és megfontoltan választja ki leendő munkatársait, és tisztában van vele, hogy az alkalmazottakat folyamatosan képezni, fejleszteni kell a lehető legjobb teljesítmény eléréséért. 1985-ben alapította meg a csoport az Académie Accor elnevezésű „egyetemét”. Az itteni tréningek felépítését, rendszerét dolgozatomban mutatom be. Külön kitérek a Sofitel szállodában tartott tréningek jellemzőire, hiszen a csoporton belül ennek a márkának különálló, más szisztéma alapján létrehozott rendszere van.
Kutatásom célja felfedni és megismerni a dolgozók hozzáállását a tréningekhez, van-e különbség a fizikai és szellemi munkaerő között, illetve a márka besorolását nézve van-e eltérés a dolgozók attitűdje között. Két interjú során a másik oldal álláspontját is megismertem, miszerint a trénerek látják-e, érzik-e ezeket a különbségeket, és ha igen, milyen árulkodó jelek vannak és lehet-e őket kezelni.



